«Ремесленникъяслöн кужанлунлы колö лöсьöдны экономическöй подув», - висьталiс талун Коми Республикаса Юралысь Вячеслав Гайзер йöзкост художествоа прöмыселъяс сöвмöдöм кузя сöвещание дырйи Сыктывдiн районын.

Кыдзи шуис В. Гайзер, йöзкост художествоа прöмыселъяс, ремесленнöй делö сöвмöдöм – тайö ичöт да шöр бизнеслы водзö вылö бур туйвизь. «Жаль, но талун кежлö художествоа прöмыселъяссö пуктöма кыдзи челядьлы туйвизь. Тайö абу правильнö. Тайö бизнеслöн туйвизь, кодi лоö мутасыслöн брендöн», - пасйис Республикаса Юралысь.

Сiйö сiдзжö тöдчöдiс, мый ремесленнöй делö сöвмöдöмыс отсалас аддзыны ассьыныс удж уна олысьлы. Республикаын уна кужысь йöзыс, но, кыдзи юöртö Комистат, регионын пасйöма сöмын 4 ас вылö уджалысьöс, кодъяслöн веськыд уджыс «йöзкост художество прöмысел изделиеяс вöчöм», на пиысь кык ас вылö уджалысьыс - Луздор районын да öтикöн - Инта карын да Сыктывкарын.

Республикаса Юралысь сiдзжö вöзйис тшöкыдджыка нуöдны вузасян выставкаяс Москваын да Санкт-Петербургын Коми Республикаöс петкöдланiнъясын. Вячеслав Гайзер шуис Сыктывдiн районсö «сöвмысь-туысьöн», мый серти сы кодьöн колö лоны мукöдъяслы: «Ми сöмын на волiм «Зарань» ремеслö шöринö. Районын стрöитсьö Финн-угор этно-культурнöй парк. И колö унджыкöнлы вöдитчыны тайö заводитöмторъяснас да удитны збыльмöдны ассьыныс планъяс».